Die Switserse Prys-Indeks (SPI) is naas die Switserse Mark-Indeks (SMI) die mees gebruikte Aandele-indeks van Switserland. Die SPI word deur die Switserse aandelebeurs (SIX Swiss Exchange) saamgestel, bereken en gepubliseer. Die SPI omvat al die publieke maatskappye wat op die Switserse aandelebeurs gelys is en is dus die omvattendste aandeleindeks van Switserland. Die SPI is in talle sub-indekse verdeel n.a.v. sake-sektor of mark-kapitalisasie. Saam vorm hierdie sub-indekse die SPI-Indeks-familie. Die SPI-Indeks-familie omvat tans 209 aandele (soos op: 15 Junie 2015) . Die SPI word sedert 1 Junie 1987 bereken. Op hierdie datum (die begindatum) is die basis-koers van die indeks op 1000 punte vasgestel. Die SPI-indeks word by elke diwidende uitbetaling aangepas (Total-Return-Index). Dit beteken dat diwidende uitbetalings by die berekening van die indeks in ag geneem word. By elke diwidendeuitbetaling word die verdeler van die indeks dienooreenkomstig aangepas. Die indeks is egter ook beskikbaar as 'n suiwer prysindeks (word nie aangepas by diwidendeuitbetalings nie).